**SELETUSKIRI**

**maaeluministri määruse „Maaeluministri 10. septembri 2018. a. määruse nr 54 „Toidu ekspordivõimaluste edendamine” muutmine” eelnõu juurde**

**1. Sissejuhatus**

Määrus kehtestatakse maaelu ja põllumajandusturu korraldamise seaduse § 18 lõike 1 ja kalandusturu korraldamise seaduse § 44 lõike 1 alusel.

Eelnõuga muudetakse maaeluministri 10. septembri 2018. a. määrust nr 54 „Toidu ekspordivõimaluste edendamine” (edaspidi *määrus nr 54*). Muudatuse eesmärk on täpsustada tegevuste elluviimise tingimusi. Muudatusega nähakse ette, et toidu ekspordi edendamise tegevused võib ellu viia ka veebivahendite kaudu ilma füüsilisi kohtumisi korraldamata. Määruse muutmine on tingitud ka vajadusest kehtestada osalejate valiku täpsem kord olukorras, kui oma osalemise kinnitanud ettevõtja loobub tegevuses osalemisest.

Eelnõu ja seletuskirja on ette valmistanud Maaeluministeeriumi põllumajanduspoliitika osakonna ekspordi ja turuarenduse büroo nõunik Mariann Roos (telefon 625 6245, e-post mariann.roos@agri.ee). Juriidilise ekspertiisi on eelnõule teinud õigusosakonna nõunik Jaana Lepik (telefon 625 6202, e-post jaana.lepik@agri.ee) ja keeleliselt on eelnõu toimetanud sama osakonna peaspetsialist Leeni Kohal (telefon 625 6165, e-post [leeni.kohal@agri.ee](mailto:leeni.kohal@agri.ee)).

**2. Eelnõu sisu ja võrdlev analüüs**

**Eelnõu punktiga 1** muudetakse määruse nr 54 § 6 lõike 3 punkti 1 sõnastust, kus täpsustatakse uus põllumajandusliku vähese tähtsusega abi piirmäär. Tulenevalt komisjoni määruse (EL) nr 1407/2013 muudatustest asendatakse piirmäär 20 000 eurot 25 000 euroga.

Toidule uute ekspordivõimaluste leidmiseks korraldatud tegevuses osalemine on põllumajandustoote esmatootmisega tegeleva ettevõtja puhul põllumajanduslik vähese tähtsusega abi komisjoni määruse (EL) nr 1408/2013 tähenduses.

Ülemmäära tõstmine on võimalik tulenevalt Euroopa Komisjoni 21. veebruari 2019.a määrusest (EL) 2019/316, millega muudeti määrust (EL) nr 1408/2013 ning 4. mail 2020. a vastu võetud maaelu ja põllumajandusturu korraldamise seaduse muudatusest (124 SE).

Muudatuste tulemusena kohaldub põllumajandustoodete esmatootjatele senise 20 000 euro asemel piirmäär 25 000 eurot. Määr kohaldub erinevate abi andjate antud abide kohta, mis on antud määruse (EL) nr 1408/2013 alusel.

Määr kohaldub kolme aasta kohta (aasta, mil abi andmise otsus tehakse ning kaks eelnevat aastat). Ettevõtjad saavad vähese tähtsusega abi jääki kontrollida Rahandusministeeriumi veebilehel [www.fin.ee/riigiabi](http://www.fin.ee/riigiabi) (vähese tähtsusega abi vaba jääk).

**Eelnõu punktiga 2** muudetakse määruse nr 54 § 8 lõike 1 sõnastust. Kehtiva määruse kohaselt avaldatakse ekspordi edendamise tegevuse teates tegevuse elluviimise sihtturg, eksporditav toode ja tootekategooria, kavandatavad tegevused ja nende elluviimise tähtaeg ning taotluse esitamise tähtaeg.

Muudatuse kohaselt asendatakse mõiste „tegevuse elluviimise sihtturg“ mõistega „sihtturg, kuhu uusi ekspordivõimalusi otsitakse“. Muudatuse tingib vajadus täpsustada määruse sõnastust selleks, et oleks mõistetav, et tegevusi ei pruugita ellu viia sihtturul, vaid seda on võimalik teha ka veebivahendite kaudu.

**Eelnõu punktiga 3** täiendatakse määruse nr 54 § 12 lõigetega 10 ja 11.

Eelnõu lõikes 10 sätestatakse, et kui osaleja loobub tegevuses osalemisest pärast tegevuses osalemise kinnituse PRIA-le esitamist, võib PRIA ettenähtud eelarvevahendite piires teha ettepaneku ekspordi edendamise tegevuses osalemiseks taotluste paremusjärjestuse alusel järgmisele osalejale, kelle taotlus on varem jäetud rahuldamata.

Nii asendatakse tegevuses osalemisest loobuja taotluste paremusjärjestuse alusel järgmise taotlejaga, kes seni jäi tegevuses osalemisest hindamise tulemusel esimesena välja. Samuti sätestatakse, et ettepaneku uuele osalejale ekspordi edendamise tegevuses osalemiseks võib PRIA teha vaid juhul, kui tegevuse elluviimiseni on jäänud mõislikult aega, et osaleja oleks võimalik tegevustesse kaasata. See tähendab, et korraldaja ja konsultant peavad nõustuma, et osaleja on võimalik tegevustesse kaasata ning järele jäänud aja jooksul on võimalik leida sihtriigis kontaktid ja leppida kokku kohtumised uuele osalejale.

Kui PRIA teeb isikule ettepaneku tegevustes osalemiseks, rakendatakse sama põhimõtet nagu on sätestatud lõikes 7 nimetatud osaleja puhul. See tähendab, et isik, kellele tehti ettepanek ekspordi tegevustes osalemiseks, teatab oma soovist tegevuses osaleda või sellest loobuda PRIA-le kirjalikult seitsme kalendripäeva jooksul arvates ettepaneku kättetoimetamisest.

Kui osaleja, kellele on tegevustes osalemise ettepanek tehtud, kinnitab ekspordi edendamise tegevustes osalemist, tunnistab PRIA tema taotluse rahuldamata jätmise otsuse kehtetuks ja teeb taotluse rahuldamise otsuse. See tähendab, et sellel puhul teeb PRIA taotluse rahuldamise otsuse ilma otsusele kõrvaltingimust kehtestamata ja ka taotluse rahuldamise otsus jõustub tavapärases korras.

Osaleja jaoks, kes on kinnitanud oma osalemise ekspordi edendamise tegevustes, on võimalik olukord, kus ta siiski kontaktreisil ei osale, sest tegevuse kavandamise käigus on selgunud, et temale ei ole sihtturul võimalik vajalikul arvul kontaktkohtumisi kokku leppida. Sellisel juhul on osaleja jaoks tehtud ära turu-uuring ja edastatud võimalike koostööpartnerite kontaktid ning selliselt on ta osaliselt siiski abi saanud. Nende ettevõtjate jaoks, kellele ekspordi edendamise tegevusi täies mahus ei osutatud, väheneb neile arvestatud vähese tähtsusega abi summa proportsionaalselt saadud abi suurusega.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks komisjoni määrus (EL) nr 1408/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes põllumajandussektoris (ELT L 352, 24.12.2013, lk 9‒17), ja nimetatud määruse muutmise määrus nr (EL) 2019/316.

**4. Määruse mõjud**

Määruse muutmisega kaasneb üldisem mõju Eesti toidusektori ettevõtete ekspordialase konkurentsivõime suurenemisele. Muudatused loovad ettevõtjatele paremad ja selgemad tingimused toetuse taotlemiseks: täpsustatakse tegevuste elluviimise vormi ja taotluste menetlemist. Tehtavate muudatustega ei suurene taotleja ja toetuse saaja halduskoormus ega muutu määruse sihtrühma suurus.

**5. Määruse rakendamisega seotud tegevused, vajalikud kulud ja määruse**

**rakendamise eeldatavad tulud**

Toidu ekspordivõimaluste edendamise toetust rahastatakse riigieelarve vahenditest.

**6. Määruse jõustumine**

Määrus jõustub 1. jaanuaril 2021. aastal. Kehtiva määruse alusel elluviidavad tegevused lõpetatakse 31. detsembri 2020. a seisuga. Muudetud määruse alusel elluviidavate tegevuste planeerimisega alustatakse 1. jaanuarist 2021. aastal. Eelnõu rakendamine ei too taotlejatele ega toetuse saajatele kaasa täiendavaid kohustusi ega vajadust tegevuste ümberkorraldamiseks, sest kehtiva määruse alusel elluviidavad tegevused lõpetatakse 2020. seisuga enne uue määruse jõustumist. Määruse muudatusega muudetakse toetuse taotlemise tingimused taotlejale selgemaks ning lisatakse võimalaus kaasata toetuse saajate hulka taotlejaid toetuse saamisest loobunud taotlejate asemel.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Majandus- ja Kommunikatsiooniministeeriumile ning Rahandusministeeriumile. Eelnõu saadetakse arvamuse avaldamiseks ka Toiduliidule ja Põllumajandus-Kaubanduskojale.

(allkirjastatud digitaalselt)

Tiina Saron

Kantsler